சிறப்பு சேவைகள் மற்றும் கட்டுரைகள்
தொழில்நுட்பத்தை பயன்படுத்துவபவராக இருந்து இந்தியாதொழில்நுட்பத்தின் உற்பத்தியாளராக மாறியுள்ளது அமைச்சர் ராஜீவ் சந்திரசேகர்
மத்திய இணையமைச்சர் ராஜீவ் சந்திரசேகர் எஸ்ஐசிசிஐ உறுப்பினர்களுடன் உரையாடல் ; சென்னையில் சமீரின் உள்நாட்டிலேயே உருவான லினாக் அமைப்பைத் தொடங்கி வைத்தார்
சமீர் அமைப்பின் திறன்கள், அதிநவீன தொழில்நுட்பங்களை உள்நாட்டிலேயே உற்பத்தி செய்ய வேண்டுமென்ற பிரதமரின் பார்வையுடன் ஒத்துப்போகின்றன: மத்திய இணையமைச்சர் ராஜீவ் சந்திரசேகர்
மத்திய திறன் மேம்பாடு மற்றும் தொழில்முனைவு மற்றும் மின்னணுவியல் மற்றும் தகவல் தொழில்நுட்பத் துறை இணை அமைச்சர் திரு.ராஜீவ் சந்திரசேகர், சென்னையில் இன்று நடைபெற்ற தென்னிந்திய வர்த்தக மற்றும் தொழில் சம்மேளனத்தின்  113-வது ஆண்டு பொதுக்கூட்டத்தில், அதன் மூத்த உறுப்பினர்களிடையே உரையாற்றினார். தொழில்நுட்பத்தில் இந்தியா அடைந்துள்ள முன்னேற்றங்கள் குறித்து பேசிய அவர், பிரதமர் நரேந்திர மோடியின் தலைமையில் கடந்த 9 ஆண்டுகளில் தொழில்நுட்பத்தை பயன்படுத்துவபவராக இருந்து தொழில்நுட்ப உற்பத்தியாளராக இந்தியா மாறியதை எடுத்துரைத்தார்.
எஸ்ஐசிசிஐ உறுப்பினர்களிடம் பேசுகையில், “இன்று தொழில்நுட்பத்தைப் பயன்படுத்துவதில் இந்தியா முதன்மையான நாடாக உள்ளது. எங்களைப் பொறுத்தவரை, தொழில்நுட்பம் என்பது நிர்வாகத்தை மேம்படுத்துவது மற்றும் குடிமக்களின் வாழ்க்கையை மேம்படுத்துவது ஆகும். டிஜிட்டல் பொருளாதாரத்தையும், மொத்த உள்நாட்டு உற்பத்தியில் அதன் பங்கையும் விரிவுபடுத்த விரும்புகிறோம். 2014-ம் ஆண்டுக்கு முன், டிஜிட்டல் பொருளாதாரம் மொத்த உள்நாட்டு உற்பத்தியில் 3-3.5% ஆக இருந்தது. இப்போது 10% ஆக உள்ளது. 2026-ம் ஆண்டுக்குள் டிஜிட்டல் பொருளாதாரத்தை மொத்த உள்நாட்டு உற்பத்தியில் 20%-ஆக ஆக்க வேண்டும் என்பதே எங்கள் இலக்கு. தொழில்நுட்பத்தை பயன்படுத்துவபவராக இருந்து, புதிய இந்தியா தொழில்நுட்பத்தின் உற்பத்தியாளராக மாறியுள்ளது. தொழில்நுட்பத் துறையில் இந்தியர்கள் இல்லாத பிரிவே இல்லை. கடந்த 6-7 ஆண்டுகளில் உருவான புதுமையான கண்டுபிடிப்புகள் மற்றும் தொழில்முனைவோரால் நம் நாடு உலகம் முழுவதும் மரியாதையைப் பெற்றுள்ளது” என்றார்.
எஸ்ஐசிசிஐ போன்ற தொழில் அமைப்புகள் இந்தியாவின் தொழில்நுட்பப் பயணத்தில் அளித்த ஆதரவையும் மத்திய இணை அமைச்சர் ராஜீவ் சந்திரசேகர் எடுத்துரைத்தார். “கடந்த 9 ஆண்டுகளில், தொழில்நுட்பத்தில் கணிசமான தூரம் பயணித்துள்ளோம். கடின உழைப்புக்குப் பிறகு, உலகின் 5-வது பெரிய பொருளாதாரம் என்ற நிலையை அடைந்துள்ளோம். புதிய கண்டுபிடிப்புகளில் கடந்த 9 ஆண்டுகளில் திறனையும், நம்பிக்கையையும் வளர்த்துள்ளோம். எஸ்ஐசிசிஐ போன்ற தொழில் அமைப்புகள் இந்த இலக்கை அடைய அரசுக்கு ஆதரவளித்துள்ளன ”என்றும் அமைச்சர் மேலும் கூறினார்.
பின்னர், சென்னையில் உள்ள அடையாறு புற்றுநோய் மருத்துவமனையில் இந்தியாவிலேயே வடிவமைக்கப்பட்ட லினாக் அமைப்பை மத்திய இணை அமைச்சர் ராஜீவ் சந்திரசேகர் திறந்து வைத்தார். இது மத்திய மின்னணுவியல் மற்றும் தகவல் தொழில்நுட்ப அமைச்சகத்தின் கீழ் உள்ள ஆராய்ச்சி மற்றும் மேம்பாட்டு அமைப்பான அப்ளைடு மைக்ரோவேவ் எலக்ட்ரானிக்ஸ் இன்ஜினியரிங் அண்ட் ரிசர்ச்  சொசைட்டியால் உருவாக்கப்பட்டது. மேலும், சமீரில் EMI/EMC சோதனை வசதியையும் அவர் திறந்து வைத்தார்.
சமீரின் அதிகாரிகள் மற்றும் பத்திரிகையாளர்களிடையே அமைச்சர் ராஜீவ் சந்திரசேகர் உரையாற்றுகையில், “ இந்தியாவே நவீன தொழில்நுட்பங்களை உருவாக்க வேண்டுமென்ற நமது பிரதமரின் பார்வையுடன் சமீரின் தொழில்நுட்பத் திறன்கள் ஒத்துப்போயுள்ளது. இது இந்தியாவின் திறமைக்கு தெளிவான சான்றாகும்.
கடந்த 5 ஆண்டுகளாக நாடு வலுவான தொழில்நுட்பத்தை உருவாக்கியுள்ளதோடு, சமீர் போன்ற நிறுவனங்கள் தனியார் துறை மற்றும் ஸ்டார்ட்-அப் நிறுவனங்களுடன் இணைந்து குடிமக்களின் நலனுக்காக, உலகத் தரம் வாய்ந்த, செலவு குறைந்த தயாரிப்புகளை உருவாக்கி வருகின்றன என்பதற்கு இது சிறந்த சான்றாகும்” என்றார்